Navarra Suma talde parlamentarioari atxikitako foru parlamentari Jorge Esparza Garrido jaunak galdera egin du Nafarroako pobreziari eta gizarte-desberdinkeriari buruzko VI. Txostenaren 9. taula (“Mugikortasuna Nafarroan diru-sarreren dezilen arabera, 2019 eta 2020 bitarte”) dela-eta (10-22/PES-00339). Hona Nafarroako Gobernuko Eskubide Sozialetako kontseilariak informatzeko duena:

Diru-sarreren dezilen arteko mugikortasuna aztertzen duen grafikoa interpretatzeko, lehenik kontuan hartu behar da zenbakitutako zerrenda bakoitzean Nafarroako biztanleriaren % 10 sartzen da. Hain zuzen, 1. zerrendan sartuko litzateke diru-sarrera apalenak dituen Nafarroako biztanleriaren % 10a; 2. zerrendan kokatuko litzateke 1. zerrendakoek baino diru-sarrera handiagoak baina gainerako % 80ek baino apalagoak dituzten Nafarroako biztanleen % 10a, eta abar. Guztira, 10 zerrendek (zerrenda bakoitza dezil bat da) Nafarroako biztanleria osoa hartzen dute. Horiek horrela, 1. eta 2. zerrendak pobrezian dauden pertsonenak dira; 3.etik 8.era bitartekoak (biak barne) klase ertaineko biztanleenak dira; eta 9. eta 10. zerrendak Nafarroako pertsona aberatsenei dagozkie. Zehazki 9. grafikoaren kasuan, irudikatu den agertokia (ezarri diren zerrendek osatua) 2019. urtekoa da.

Pertsonen diru-sarrerek 2019tik 2020ra izandako mugikortasuna argitzeko, 2019ko agertokia hasiera batean 10 zatitan banaturik, dezil bakoitzeko pertsona bakoitzaren diru-sarreren bilakaeraren jarraipena egin da. Horrela, Nastatek Nafarroako biztanleen errentaren estatistikatik lortutako datuekin, jakin daiteke zenbat pertsonak izan dituzten aurreko urtean baino diru-sarrera handiagoak, zenbatek berdinak eta zenbatek txikiagoak.

9. grafikoko 1 dezila adibide gisa harturik, 2019tik 2020ra horko pertsonen % 69,1 gelditu dira zehatz-mehatz Nafarroako errenta apaleneko biztanleen % 10 horretan (mugitu ez direnen kategoria da); % 0,7 pasatu dira aberatsen kategoriara (gogorarazi behar dut aberatsen kategoriako deziletara mugitu izanak esan nahi duela pertsona 9. edo 10. dezilean dagoela); pertsona pobreen % 11,7k diru-sarrerak handitu dituzte, 2019an 1. dezilean egotetik 2020an erdiko deziletako batera (3.etik 8.era bitartekoak, biak barne) pasatzeko adina; eta gainerakoak (% 18,5) 1. deziletik 2.era mugitu dira, pobreziatik irten gabe baina diru-sarrera handixeagoekin (pobreen bi kategoria baino ez daude, eta 1. dezila baztertuta, talde horretan gelditu direnak mugitu ez direnen kategorian daudelako, ondorioztatu ahal dugu biztanleriaren zati hori 2. dezilera pasatu dela). Analisi hori berori aplikatzen zaio grafikoko deziletako bakoitzari.

Hori guztia jakinarazten dut, Nafarroako Parlamentuko Erregelamenduaren 194. artikuluan ezarritakoa betez.

Iruñean, 2022ko abenduaren 15ean.

Eskubide Sozialetako kontseilaria: María Carmen Maeztu Villafranca